



**Αθήνα, 29 Ιανουαρίου 2025**

**ΕΡΩΤΗΣΗ**

**Προς την κ. Υπουργό Πολιτισμού**

**Θέμα: «Ανάδειξη και Προστασία των Ρωμαϊκών Λουτρών στις Κάτω Ασίτες Ηρακλείου».**

Στην τοπική κοινότητα Ασιτών του Δήμου Ηρακλείου, βρίσκεται ένα σημαντικό αρχαιολογικό μνημείο, τα Ρωμαϊκά Λουτρά, που αποτελούν δείγμα της πολιτιστικής κληρονομιάς της περιοχής. Το μνημείο αυτό μαρτυρεί την παρουσία και δραστηριότητα του ρωμαϊκού πολιτισμού στην Κρήτη και διαθέτει σημαντική ιστορική και αρχιτεκτονική αξία, καθώς συνδυάζει την τεχνολογία και την αισθητική της εποχής.

Τα λουτρά βρίσκονται στην θέση Σιναϊτα μέσα στον Οικισμό των Κάτω Ασιτών, στην νοτιοδυτική πλευρά, και χρονολογούνται από τον 3ο αιώνα μ.Χ. Σύμφωνα με πληροφορίες, στην πορεία του χρόνου είχαν χρησιμοποιηθεί ως ναός αφιερωμένος στην Αγία Αικατερίνη.

Παρά τη σπουδαιότητά τους, τα Ρωμαϊκά Λουτρά δεν έχουν λάβει την προβολή και την ανάδειξη που τους αρμόζει. Παραδομένα στην εγκατάλειψη και στη φθορά του χρόνου υποβαθμίζονται και «χάνεται» η δυνατότητα να γίνουν πόλος έλξης επισκεπτών, γεγονός που θα συνέβαλε στην τοπική οικονομία και στην ενίσχυση της πολιτιστικής ταυτότητας της περιοχής.

Σήμερα διασώζεται μόνο ένα τμήμα των λουτρών, το οποίο όμως κανείς δεν μπορεί να επισκεφθεί και να δει, διότι μετά την αποκάλυψή του και την καταγραφή του σκεπάστηκε ξανά από τους αρχαιολόγους με χώμα ώστε να μην φθαρεί περαιτέρω.

Με δεδομένο ότι η ανάδειξη και προστασία των Ρωμαϊκών Λουτρών στις Ασίτες θα ενισχύσει όχι μόνο την πολιτιστική κληρονομιά της Κρήτης αλλά και την τουριστική ανάπτυξη της ευρύτερης περιοχής, συνεισφέροντας παράλληλα στη διάδοση της ιστορίας και της αρχαιολογικής γνώσης,

**Ερωτάται η κ. Υπουργός:**

1. **Ποιος είναι ο σχεδιασμός του Υπουργείου για τη διατήρηση, αποκατάσταση και ανάδειξη των Ρωμαϊκών Λουτρών στις Ασίτες;**
2. **Υπάρχει πρόβλεψη για τη χρηματοδότηση μελετών ή έργων που θα επιτρέψουν την πρόσβαση, τη συντήρηση και την προβολή του μνημείου;**
3. **Πότε αναμένεται να προτεραιοποιηθεί η διενέργεια ανασκαφικής έρευνας στο χώρο του Λουτρικού συγκροτήματος;**
4. **Ποιες πρωτοβουλίες μπορούν να αναληφθούν για την ενημέρωση και ευαισθητοποίηση της τοπικής κοινότητας, καθώς και των επισκεπτών, για τη σημασία του συγκεκριμένου μνημείου;**
5. **Υπάρχει δυνατότητα ενίσχυσης της συνεργασίας με τοπικούς φορείς και την αυτοδιοίκηση για τη δημιουργία ενός ολοκληρωμένου σχεδίου ανάδειξης και αξιοποίησης του αρχαιολογικού χώρου;**

**Oι ερωτώντες Βουλευτές**

**Μαμουλάκης Χαράλαμπος**

**Κοντοτόλη Μαρίνα**